**Megkezdődött az őszi rágcsálóirtás Miskolcon**

A nagyvárosok és települések kiemelkedő problémája nem csak a múltban, hanem a jelenben is a rágcsáló kártevők, patkányok, egerek jelenléte, károkozásuk és az általuk terjesztett betegségek. A kedvező környezeti feltételek, a folyamatos táplálékforrások és a környezetükben lévő fészkelőhelyek meglétével kiegészítve, szinte megállíthatatlan kártevő szaporodást eredményeznek. Az utóbbi években tapasztalt enyhe időjárás így a fagyok hiánya nem segítette elő a kártevő állomány természetes csökkenését.

2024-ben a korábbi évekhez hasonlóan szeptember másodikával megkezdődött a rágcsálóírtás *(kártevők, patkányok és egerek*) őszi főirtása a város közterületein. A szaporodást figyelembe véve két évszak a kiemelkedő jelentőségű, a tavaszi és az őszi. A főirtás két ütemben történik. A folyamat a közterületek felmérésével kezdődik, melynek során a feltérképezett patkányfészkek kezelése, kártevőmentesítése valósul meg.

Az első ütemben, a belvárosban és a kiemelt idegenforgalmi területeken *(Miskolctapolca, Lillafüred, Diósgyőri vár környéke)* kezdődött meg a munkavégzés, amely *- a korábbi felméréseket alapul véve* - a patkányfertőzött gócpontok helyszínein folytatódik. Ezt követően a rágcsálóirtás a bérházas városrészek közterületein *(Avas, Szentpéteri kapu, Győri kapu, Vasgyár, Kilián…)* valamint patakok mederpartjain, azok környezetében kerül elvégzésre. Családi házas városrészek közterületein végzett irtószer kihelyezésével fejeződik be az első üteme. A második ütemében kihelyezési helyszínek, pontok visszaellenőrzésre kerülnek. A visszaellenőrzés során a kártevők által történő fogyasztást figyelembe véve indokoltsága esetén, ismételten irtószer kerül kihelyezésre, valamint a kezelésbe bevont munkaterület is kibővítésre kerül.

Az őszi főirtás időtartama alatt, amely 2024. szeptember 2-tól 2024.november 15-ig tart, a Városgazdához beérkezett bejelentések orvoslása és a szükséges rágcsálóirtások elvégzése folyamatosan történik. A közterületeken jelentkező problémákat bejelenthetik a +36 (46) 412-611 telefonszámon, a varosgazda@varosgazda.hu e-mail-címen, vagy a Városgazda honlapján (<https://varosgazda.hu/lakossagi-bejelentesek>).

A Miskolc Holding tagvállalataként működő Városgazdához érkezett bejelentések kivizsgálása során több alkalommal kiderült, hogy a rágcsálók elleni védekezés, irtás csak úgy lehet eredményes, ha a magántulajdonban vagy bérleményben lévő területeken is elvégzik a rágcsálóirtást. Ezeken a területeken a patkányfertőzöttség megfékezése a tulajdonos vagy bérlő kötelessége. A jogszabályok értelmében a hatóságok kötelezhetik a magánterület tulajdonosát vagy kezelőjét a szakszerű rágcsálóirtás elvégzésére. A szakvállalat munkatársainak megállapítása az, hogy jelentősen nő az irtás hatékonysága, amennyiben a nem közterületnek minősített területeken is megtörténik a kártevő irtás. A Városgazda ezúton is köszöni a lakosság együttműködését.